VisitAarhus og Airbnb har indgået partnerskab og stiftet det første samarbejde nogensinde mellem en officiel dansk turistorganisation og den førende platform for privat udlejning, Airbnb.

"I Aarhus har vi store ambitioner for byen og for turismen. Målet er, at vi i 2025 har fordoblet antallet af gæstenætter fra 1 til 2 millioner, og i den forbindelse er Airbnb et stærkt og nødvendigt middel til vækst. Med samarbejdet sikrer vi viden og adgang til et attraktivt, voksende segment, der kan sprede fortællingen om Aarhus til nye verdenshjørner. Derfor er det helt naturligt for os at samarbejde med Airbnb – ligesom vi samarbejder med alle andre turismeaktører i byen," siger direktør Peer H. Kristensen i en pressemeddelelse fra VisitAarhus

Sidste år besøgte 61.500 Airbnb-gæster Aarhus og overnattede gennemsnitligt 3,5 nætter.

"Airbnb’s særlige rejseform trækker flere og flere gæster til Aarhus og skaber nye indtægtskilder til byens borgere. Vi er glade for at indgå et nyskabende samarbejde med VisitAarhus og medvirke til at sprede budskabet om den smukke by og borgerne i resten af verden," siger Pieter Guldemond fra Airbnb.

Tilfredse hoteller

Airbnb bliver partner i VisitAarhus på samme vilkår som alle andre hoteller og attraktioner i turismesamarbejdet. Montra Hotel Sabro Kro, Comwell Aarhus og Scandic Hotels udtaler sig positivt om, at Airbnb bliver samarbejdspartner på lige fod med byens hoteller.

”Vores erfaring har indtil videre været, at mere kapacitet til byen betyder øget turisme. Aarhus har plads til vækst og nye gæster. Derfor er vi meget optimistiske omkring, at Airbnb nu melder sig ind i samarbejdet med VisitAarhus og dermed forpligter sig i indsatsen for at øge turismen i Aarhus til gavn for os alle sammen,” siger direktør i Scandic Hotels Denmark West, Jesper Buus, i en pressemeddelelse fra VisitAarhus.

Airbnb har i forbindelse med partnerskabet med VisitAarhus købt den aarhusianske virksomhed Gaest.com, som blev grundlagt i 2015 og i dag er vokset til at være Nordeuropas største online markedsplads til at opdage, udleje og booke steder.